4. การประกอบธุรกิจของแต่ละสายผลิตภัณฑ์

4.1 ลักษณะของผลิตภัณฑ์หรือบริการ

(1) อุตสาหกรรมการผลิตบรรจุภัณฑ์

ผลิตภัณฑ์ถังโลหะ

ธุรกิจหลักของบริษัทได้แก่ การผลิตและจำหน่ายถังโลหะขนาดบรรจุ 200 ลิตร สำหรับบรรจุ
น้ำมันหล่อลื่น เคมีภัณฑ์ น้ำผลไม้ และน้ำยางข้น โดยมีกลุ่มลูกค้าส่วนใหญ่อยู่ในเขตกรุงเทพฯปริมณฑล
ผลประกอบการในธุรกิจนี้ในเขตกรุงเทพฯ
ไม่มีความผันแปรตามฤดูกาลเนื่องจากบริษัทมีกลุ่มลูกค้าที่หลากหลาย
ทำให้ยอดขายเฉลี่ยในแต่ละเดือนค่อนข้างคงที่ แต่บริษัทย่อยคือบริษัทถังโลหะสงขลา
ที่มีกลุ่มลูกค้าผลิตน้ำยางข้นเป็นหลัก
จะมียอดขายผันแปรไปตามฤดูกาลขึ้นอยู่กับความต้องการน้ำยางข้นจากประเทศจีนซึ่งเป็นประเทศที่ต้องการสินค้าประเภทนี้เป็นจำนวนมาก

ผลิตภัณฑ์พลาสติก แบ่งย่อยได้เป็น 3 ประเภท คือ

1) ผลิตภัณฑ์ที่ทำจากวัตถุดิบ PET

บริษัทในเครือเป็นผู้ผลิตขวดพลาสติกพีอีที สำหรับบรรจุน้ำอัดลม น้ำดื่ม และน้ำมันพืช
โดยได้ร่วมลงทุนกับผู้ใช้ขวดพลาสติกรายใหญ่ คือ บริษัท เสริมสุข จำกัด (มหาชน)
ผลิตภัณฑ์ที่ผลิตออกจำหน่าย ได้แก่ หลอด PREFORM สำหรับใช้ในการ เป่าขวด
และขวดพลาสติกพีอีทีขนาดบรรจุ 0.25 - 2 ลิตร

2) ผลิตภัณฑ์ที่ทำจากวัตถุดิบ PP

บริษัทในเครือเป็นผู้ผลิตแผ่นพลาสติกลูกฟูก (POLY BOARD)
สำหรับใช้เป็นวัตถุดิบในการผลิตสินค้ารูปแบบต่างๆ เช่น บรรจุภัณฑ์สำหรับใช้ในงานอุตสาหกรรม
ใช้เป็นสื่อวัสดุในการผลิตแผ่นป้ายโฆษณา แท่นโชว์สินค้า ตลอดจนธุรกิจเครื่องเขียน และอื่นๆ

3) ผลิตภัณฑ์ที่ทำจากพลาสติก

บริษัทในเครือเป็นผู้ผลิตฝาพลาสติกที่ใช้ในการปิดขวด PET ฝาจุกถัง และผลิตภัณฑ์พลาสติกอื่น ๆ
หลายประเภท

(2) พื้นที่สำนักงานให้เช่า

บริษัทและบริษัทย่อยได้ซื้อพื้นที่ในอาคารเลครัชดา ออฟฟิศ คอมเพล็กซ์ ตั้งอยู่ถนนรัชดาภิเษก
(สุขุมวิท-พระราม4) มีเนื้อที่ 9,103 ตารางเมตร ซึ่งเป็นอาคารสำนักงานเกรดเอในย่านธุรกิจ
ความสูง 38 ชั้น มีพื้นที่ใช้สอยรวมทั้งสิ้น 51,730 ตารางเมตร
เพื่อให้บริการพื้นที่ให้เช่าแก่ลูกค้าสำนักงานและร้านค้า บริษัทและบริษัทย่อยมีพื้นที่ให้เช่ารวมทั้งสิ้น
8,786 ตารางเมตร มีขนาดตั้งแต่ 12 ตารางเมตร ถึง 1,400 ตารางเมตร ส่วนพื้นที่ที่เหลือ
บริษัทใช้เป็นที่ตั้งสำนักงานของบริษัท

4.2 การตลาดและภาวะการแข่งขัน

(1) กลยุทธ์ทางการตลาด

ผลิตภัณฑ์ถังโลหะ

กลยุทธ์การแข่งขันที่สำคัญของบริษัทคือ
การสร้างความเชื่อมั่นและพึงพอใจสูงสุดในสินค้าของบริษัทโดยมุ่งเน้นรักษาคุณภาพสินค้าให้ได้มาตรฐานตรงตามความต้องการของลูกค้าแต่ละราย
เนื่องจากสินค้าส่วนใหญ่จะผลิตขึ้นตามการสั่งซื้อของลูกค้าซึ่งมีลักษณะเฉพาะแตกต่างไปในลูกค้าแต่ละราย
ดังนั้นจำเป็นต้องมีการวางแผนการผลิตและระบบการจัดส่งที่ดีเพื่อให้สามารถจัดส่งสินค้าได้ครบถ้วนและได้คุณภาพตามที่ลูกค้าต้องการทันเวลานัดหมาย
อีกทั้งบริษัทยังให้ความสำคัญและควบคุมขั้นตอนการผลิตทุกขั้นตอนอย่างใกล้ชิดและยังมุ่งเน้นการพัฒนาบุคลากรให้มีศักยภาพ
เพื่อเพิ่มประสิทธิภาพในการผลิตลดอัตราการสูญเสียระหว่างผลิต
ซึ่งส่งผลให้สามารถลดต้นทุนการผลิต รวมทั้งได้สินค้าที่มีคุณภาพสูงขึ้นยิ่งไปกว่านั้น
บริษัทยังให้ความสำคัญกับการบริการหลังการขาย
โดยมีการติดตามผลอย่างสม่ำเสมอเพื่อรับทราบถึงปัญหาของสินค้าภายหลังการส่งมอบ
เพื่อนำมาปรับปรุงพัฒนาให้สินค้ามีคุณภาพที่ดียิ่งขึ้น

ผลิตภัณฑ์พลาสติก

กลยุทธ์ของบริษัทสำหรับผลิตภัณฑ์กลุ่มนี้ คือ เน้นการขายให้แก่ลูกค้าผู้ใช้โดยตรง
และเป็นผลิตภัณฑ์เฉพาะสำหรับลูกค้าแต่ละราย
พร้อมทั้งเน้นการส่งออกไปยังประเทศในภูมิภาคเอเชีย
โดยสร้างแรงจูงใจด้วยการกำหนดส่วนลดตามปริมาณการสั่งซื้อส่วนกลยุทธ์การรักษาและขยายตลาดจะใช้การเพิ่มผลิตภัณฑ์พลาสติกประเภทอื่น
ๆ ที่มีความเกี่ยวเนื่องกับผลิตภัณฑ์หลัก เช่น การทำชิ้นส่วนประกอบลังพลาสติก
และการขยายกำลังการผลิต และมีนโยบายราคาและบริการที่สามารถแข่งขันได้เป็นหลัก

จุดเด่น: บริษัทมีความชำนาญในการผลิตสินค้า ประกอบกับบริษัทเลือกใช้เครื่องจักรที่มีคุณภาพสูง
สามารถผลิตสินค้าที่ได้มาตรฐาน จึงได้รับความไว้วางใจจากลูกค้าตลอดมา

จุดด้อย: ลูกค้าส่วนใหญ่มีการกำหนดรายละเอียดของผลิตภัณฑ์ เช่น รูปทรงขวด
แตกต่างกันไปในแต่ละราย ทำให้ต้องมีการลงทุนสูงในส่วนของแม่พิมพ์

อาคารเลครัชดา ออฟฟิศ คอมเพล็กซ์

จุดเด่นของอาคารเลครัชดา ออฟฟิศ คอมเพล็กซ์ คือตั้งอยู่ย่านธุรกิจใจกลางเมือง ถนนรัชดาภิเษก
(สุขุมวิท-พระราม 4) การคมนาคมสะดวกโดยมีระบบขนส่งมวลชนในบริเวณใกล้เคียงทั้งรถไฟฟ้า
BTS และรถไฟฟ้าใต้ดินรายล้อมด้วยสถานที่สำคัญ เช่น ศูนย์ประชุมแห่งชาติสิริกิติ์
ตลาดหลักทรัพย์แห่งประเทศไทย และมีสวนเบญจกิตติเป็นทัศนียภาพด้านหน้าอาคาร

นโยบายการจัดการบริหารอาคาร มุ่งเน้นการดำรงสภาพอาคารสำนักงานเกรดเอ
สำหรับธุรกิจของบริษัททั้งในประเทศและต่างประเทศ มีสิ่งอำนวยความสะดวก
ตลอดจนมีระบบรักษาความปลอดภัยอย่างเข้มงวดให้กับลูกค้าที่เช่าพื้นที่ภายในอาคาร
โดยมีการทำสัญญาว่าจ้างบริษัทผู้เชี่ยวชาญการบริหารอาคารมาเป็นผู้บริหารอาคาร

(2) การจำหน่ายและช่องทางการจำหน่าย

ผลิตภัณฑ์ถังโลหะ

ผลิตภัณฑ์ของบริษัทมีการจำหน่ายในประเทศทั้งหมด เนื่องจากเป็นผลิตภัณฑ์ขนาดใหญ่
ทำให้มีค่าจัดส่งสูง ไม่สามารถแข่งขันกับต่างประเทศได้ การจำหน่ายในประเทศนั้น
บริษัทจะจำหน่ายโดยตรงให้กับลูกค้า ซึ่งเป็นผู้ผลิตสินค้าชนิดต่าง ๆ
ที่ต้องการบรรจุภัณฑ์ถังโลหะเพื่อใช้ในการบรรจุสินค้าของตน
โดยมีทีมงานการตลาดและการขายที่ผ่านการฝึกอบรมเพื่อให้เกิดความชำนาญพิเศษ
และการตอบสนองต่อความต้องการแก่ลูกค้าทั้งในปัจจุบันและอนาคต

ผลิตภัณฑ์พลาสติก

สำหรับสินค้าประเภทขวดพีอีที บริษัทเป็นผู้จัดจำหน่ายให้แก่ลูกค้าผู้ใช้โดยตรงทั้งหมด
ส่วนสินค้าประเภทแผ่นพลาสติกลูกฟูก และพลาสติกประเภทฝา
บริษัทมีบางส่วนที่มีการจำหน่ายผ่านลูกค้าขายส่งในราคาถูก โดยมุ่งเน้นการขายในปริมาณมาก
และใช้นโยบายด้านราคาและบริการเป็นตัวนำในการรักษาและขยายตลาดให้กว้างขึ้น

อาคารเลครัชดา ออฟฟิศคอมเพล็กซ์

การจัดหาผู้เช่าสำหรับพื้นที่สำนักงานของบริษัทภายในอาคารเลครัชดา ออฟฟิศ คอมเพล็กซ์
ดำเนินการโดยบริษัทนายหน้า ซึ่งจะได้รับค่านายหน้าตอบแทนในอัตรา 1
เดือนของรายได้จากการเช่า

(3) ลักษณะลูกค้า

ผลิตภัณฑ์ถังโลหะ

ลูกค้าส่วนใหญ่ของบริษัทเป็นลูกค้าประจำ ปริมาณการสั่งซื้อผลิตภัณฑ์ค่อนข้างแน่นอนในแต่ละเดือน
ลูกค้ารายใหญ่ 12 อันดับแรกมียอดการสั่งซื้อผลิตภัณฑ์รวมกันประมาณ ร้อยละ 60
ของยอดขายทั้งหมดและไม่มีลูกค้ารายใดสั่งซื้อผลิตภัณฑ์สูงกว่าร้อยละ 30 ในแต่ละปี
ลูกค้าของบริษัทสามารถแบ่งได้เป็น 3 กลุ่มคือ กลุ่มผลิตภัณฑ์น้ำมัน, กลุ่มผลิตภัณฑ์เคมีภัณฑ์
และกลุ่มการเกษตร มีปริมาณการสั่งซื้อประมาณร้อยละ 15, 50 และ 35
ของยอดขายรวมตามลำดับ สำหรับปริมาณการขายที่ได้รับผลกระทบจากฤดูกาลนั้น
มีเพียงลูกค้าในกลุ่มการเกษตรเท่านั้นในระหว่างเดือนมีนาคม-พฤษภาคม
ลูกค้าผู้ผลิตน้ำยางข้นจะมีปริมาณการสั่งซื้อต่ำกว่าช่วงอื่นๆ และในระหว่างเดือนกรกฎาคม-กันยายน
ลูกค้าผู้ผลิตน้ำสับปะรดเข้มข้นจะมีปริมาณการสั่งซื้อลดลง
ส่วนลูกค้ากลุ่มผลิตภัณฑ์น้ำมันและกลุ่มผลิตภัณฑ์เคมีภัณฑ์ มีการสั่งซื้อค่อนข้างสม่ำเสมอตลอดทั้งปี

ผลิตภัณฑ์พลาสติก

ลูกค้ารายสำคัญของขวดพลาสติกพีอีที ได้แก่ ผู้ผลิตและบรรจุน้ำอัดลม น้ำดื่ม และน้ำมันพืช
ปริมาณการซื้อขายกับลูกค้ารายใหญ่ 10 รายแรกในรอบ 3 ปีที่ผ่านมา มีสัดส่วนประมาณร้อยละ 65
ถึงร้อยละ 75

ส่วนลูกค้าของแผ่นพลาสติกลูกฟูก ประกอบด้วย ผู้ใช้โดยตรง เช่น ผู้ที่อยู่ในธุรกิจ
ผลิตป้ายโฆษณาสินค้า ป้ายโฆษณาหาเสียงเลือกตั้ง หรือผู้ใช้ที่นำไปแปรรูปเป็นผลิตภัณฑ์อื่น เป็นต้น
และผู้จัดจำหน่ายในธุรกิจขายส่งเครื่องเขียน เครื่องใช้สำนักงาน และร้านค้าซื้อมา-ขายไป

อาคารเลครัชดา ออฟฟิศคอมเพล็กซ์

ลูกค้าที่เช่าพื้นที่ส่วนใหญ่เป็นลูกค้าชาวต่างชาติที่ต้องการสร้างภาพลักษณ์ที่ดีและความน่าเชื่อถือให้กับบริษัท
โดยการเลือกสถานที่ตั้งสำนักงานจะคำนึงถึงภาพลักษณ์ของอาคารที่จะเช่าโดยจะเช่าอยู่ในอาคารสำนักงานเกรด
เอ ทำเลที่ตั้งอยู่ในย่านธุรกิจที่มีการคมนาคมสะดวกในการติดต่อ
และเป็นอาคารสำนักงานที่มีการบริหารจัดการอาคารที่ดีโดยคำนึงถึงความปลอดภัยของผู้เช่าและผู้ที่มาติดต่อเป็นสำคัญ
อีกทั้งพรั่งพร้อมด้วยสิ่งอำนวยความสะดวกสบายครบครันภายในอาคาร

(4) ภาวะอุตสาหกรรม การแข่งขัน และการเปลี่ยนแปลงในปีที่ผ่านมา

ผลิตภัณฑ์ถังโลหะ

ราคาเหล็กรีดเย็นในปี 2555 ถือว่ามีความผันผวนน้อยเมื่อเทียบกับปีก่อน
โดยในช่วงสามไตรมาสแรกของปี ราคาเหล็กรีดเย็นอยู่ในระดับคงที่
และปรับลดราคาลงในช่วงไตรมาสสุดท้ายของปีโดยราคาเหล็กรีดเย็นปรับลดลงร้อยละ 10
เมื่อเทียบกับราคาต้นปี 2555 เศรษฐกิจไทยในปี 2555
ยังคงขยายตัวอย่างต่อเนื่องจากปีที่ผ่านมาเป็นผลจากการฟื้นตัวของเศรษฐกิจโลกและการขยายตัวของอุปสงค์ที่เพิ่มขึ้นทั้งในประเทศและต่างประเทศส่งผลให้ความต้องการใช้บรรจุภัณฑ์ถังโลหะเพิ่มสูงขึ้นโดยเฉพาะในภาคอุตสาหกรรมเคมีภัณฑ์
ซึ่งเป็นกลุ่มลูกค้าที่มีอัตราการเติบโตมากที่สุดของกลุ่มลูกค้าทั้งหมด บริษัทฯ
และบริษัทย่อยสามารถจำหน่ายถังโลหะเพิ่มขึ้นโดยมียอดจำหน่ายถังรวมทั้งปีเพิ่มขึ้นจากปีก่อนคิดเป็นร้อยละ
12 ทั้งนี้ บริษัทฯ
และบริษัทย่อยยังคงให้ความสำคัญในการพัฒนาและปรับปรุงกระบวนการผลิตทุกขั้นตอน
ลดส่วนสูญเสียจากการผลิตเพื่อลดต้นทุนการผลิต
และทำให้ลูกค้าได้รับความพึงพอใจสูงสุดในสินค้าของบริษัทฯที่ได้มาตรฐานตามความต้องการทั้งในด้านคุณภาพ
ราคา และการบริการก่อนและหลังการขาย

ผลิตภัณฑ์พลาสติก

ความต้องการผลิตภัณฑ์ขวด PET
ของลูกค้ายังคงสูงขึ้นทำให้บริษัทสามารถขายสินค้าเพิ่มขึ้นได้อย่างต่อเนื่องตั้งแต่ต้นปี 2555
สืบเนื่องจากบริษัทคู่แข่งได้รับผลกระทบจากอุทกภัยครั้งใหญ่เมื่อปลายปี 2554
ทำให้ไม่สามารถผลิตสินค้าออกจำหน่ายได้ตามปกติ จนกระทั่งปลายไตรมาสที่ 3
ภาวะการแข่งขันของตลาดของผลิตภัณฑ์ขวด PET กลับสู่ภาวะปกติ
ยอดจำหน่ายสินค้าของบริษัทย่อยเริ่มลดลงและลดลงอย่างมีนัยสำคัญในไตรมาสที่ 4 ของปี 2555
เนื่องจากลูกค้ารายใหญ่ของบริษัทอยู่ระหว่างการเปลี่ยนแบรนด์และออกผลิตภัณฑ์ใหม่จึงหยุดการสั่งซื้อชั่วคราวในเดือนพฤศจิกายน
2555 และเริ่มสั่งซื้อผลิตภัณฑ์ขวด PET ใหม่อีกครั้งปลายเดือนธันวาคม 2555 อย่างไรก็ตาม
บริษัทฯ มีรายได้จากการขายผลิตภัณฑ์พลาสติกเพิ่มขึ้นร้อยละ 22.36 เมื่อเทียบกับปี 2554

การแข่งขันด้านราคาในกลุ่มผลิตภัณฑ์แผ่นพลาสติกลูกฟูก (poly board)
ยังคงมีอยู่อย่างต่อเนื่องโดยเฉพาะกับผู้ซื้อรายใหญ่เนื่องจากสินค้าในกลุ่มนี้มิได้มีความแตกต่างด้านคุณภาพมากนัก
ประกอบกับราคาวัตถุดิบของกลุ่มผลิตภัณฑ์นี้มีความผันผวนอย่างมาก
ทำให้การกำหนดราคาขายเป็นไปด้วยความเสี่ยง
ดังนั้นผู้ผลิตและผู้ขายจำเป็นต้องรักษาฐานลูกค้าของตนเองไว้ให้ได้มากที่สุด
ซึ่งบริษัทให้ความสำคัญด้านคุณภาพและการให้บริการที่ได้มาตรฐานสูงสุด
โดยมีการปรับปรุงกระบวนการผลิตและปรับปรุงเครื่องจักรอย่างสม่ำเสมอเพื่อพัฒนาการผลิตอย่างต่อเนื่อง
รวมทั้งให้ความสำคัญในการลดต้นทุนการผลิต
สำหรับแนวโน้มของตลาดในอนาคตของกลุ่มพลาสติกลูกฟูกคาดว่าจะทรงตัว

อาคารเลครัชดา ออฟฟิศ คอมเพล็กซ์

ภาพรวมตลาดอาคารสำนักงานให้เช่าในช่วงต้นปี 2555
มีความต้องการใช้พื้นที่สำนักงานเพิ่มขึ้นแต่เป็นความต้องการเช่าพื้นที่ระยะสั้นเนื่องจากบริษัทที่ได้รับผลกระทบจากเหตุการณ์น้ำท่วมในช่วงปลายปี
2554 ต้องการพื้นที่สำนักงานชั่วคราว
ภาพรวมของครึ่งปีหลังของตลาดอาคารสำนักงานมีแนวโน้มดีขึ้นตามการฟื้นตัวของเศรษฐกิจในประเทศและความชัดเจนทางการเมือง
อย่างไรก็ตามในช่วงสิ้นไตรมาสที่ 3
ลูกค้ารายใหญ่ของบริษัทรายหนึ่งสัญญาเช่าพื้นที่ครบกำหนดและไม่ต่อสัญญาเช่าทำให้รายได้ค่าเช่าของบริษัทและบริษัทย่อยลดลงในช่วงไตรมาสที่
4 ในปี 2555 บริษัทฯและบริษัทย่อยมีรายได้จากค่าเช่าและค่าบริการลดลง 1.47 ล้านบาท
หรือเท่ากับร้อยละ 2.86 เมื่อเทียบกับปีที่ผ่านมา อย่างไรก็ตามบริษัทฯ
สามารถให้เช่าพื้นที่ว่างแก่ลูกค้ารายอื่นภายในปี 2555 ทำให้บริษัทฯ และบริษัทย่อย
มีลูกค้าเช่าพื้นที่คิดเป็นร้อยละ 96 ของพื้นที่ให้เช่าจำนวนทั้งสิ้น 8,786 ตารางเมตร เท่ากับปี
2554

4.3 การจัดหาผลิตภัณฑ์

(1) จำนวนโรงงานและกำลังการผลิต

ผลิตภัณฑ์ถังโลหะ

บริษัทและบริษัทย่อยมีโรงงานที่ใช้ในการผลิตถังโลหะขนาด 200 ลิตรจำนวน 2
แห่งที่นิคมอุตสาหกรรมเวลโกรว์ อำเภอบางปะกง จังหวัดฉะเชิงเทรา และที่อำเภอหาดใหญ่
จังหวัดสงขลา มีกำลังการผลิตรวม 2.4 ล้านใบต่อปี
โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

ผลิตภัณฑ์พลาสติก

บริษัทย่อยมีโรงงานจำนวน 3 โรง โดยโรงงานแห่งแรกอยู่ที่อำเภอลาดหลุมแก้ว จังหวัดปทุมธานี
มีกำลังการผลิตขวดพีอีที, หลอด PREFORM และแผ่นพลาสติกลูกฟูก จำนวน 13,000 ตัน, 10,000
ตัน และ 4,500 ตัน ตามลำดับ โรงงานแห่งที่สอง อยู่ที่อำเภอนิคมพัฒนา จังหวัดระยอง
มีกำลังการผลิตขวดพีอีที จำนวน 700 ตันต่อปี โรงงานแห่งที่สาม อยู่ที่อำเภอเมือง
จังหวัดสุราษฎร์ธานี มีกำลังการผลิตขวดพีอีที จำนวน 1,200 ตันต่อปี
โดยนโยบายการผลิตจะขึ้นอยู่กับการคาดการณ์ยอดขายในปีถัดไปของฝ่ายจัดการ

(2) วัตถุดิบและผู้จัดจำหน่าย

บริษัทและบริษัทย่อยมีนโยบายที่จะกระจายการจัดซื้อวัตถุดิบต่างๆไปยังผู้จัดจำหน่ายหลากหลายราย
ทั้งนี้เพื่อป้องกันความเสี่ยงที่อาจเกิดจากการจัดหาวัตถุดิบ

ผลิตภัณฑ์ถังโลหะ

วัตถุดิบที่สำคัญได้แก่ เหล็กม้วนรีดเย็น ฝาจุก และฝาเกลียว ซึ่งบริษัทสั่งซื้อมาจากทั้งในประเทศ
และนอกประเทศ ได้แก่ จีน เกาหลี อินเดีย สิงคโปร์ ในปี 2555
บริษัทมีสัดส่วนการสั่งซื้อจากในประเทศและต่างประเทศ เท่ากับ 74 :26

ต้นทุนวัตถุดิบที่มีมูลค่าสูงกว่าร้อยละ 50 ของต้นทุนการผลิตรวมของบริษัทได้แก่ เหล็กม้วนรีดเย็น
ซึ่งมีการเปลี่ยนแปลงราคาในระยะ 5 ปีที่ผ่านมา ดังนี้

  ---------------------- --------- --------- --------- --------- ---------
                         ปี 2555    ปี 2554    ปี 2553    ปี 2552    ปี 2551

  ราคา (บาท/กิโลกรัม)      25.0      27.0      26.5      25.0      35.0
  ---------------------- --------- --------- --------- --------- ---------

ผลิตภัณฑ์พลาสติก

วัตถุดิบที่สำคัญได้แก่ เม็ดพลาสติกพีอีที และเม็ดพลาสติกพีพี, พีอี ซึ่งสามารถจัดหาได้ภายในประเทศ
และมีบริษัทผู้จัดจำหน่ายวัตถุดิบประเภทนี้หลายราย
ทำให้ราคาวัตถุดิบภายในประเทศถูกกว่าราคาในตลาดโลก (เมื่อรวมภาษีนำเข้าแล้ว)

(3) การใช้วัสดุทดแทน

การใช้วัสดุทดแทนในการผลิตสินค้าของบริษัทและบริษัทย่อย ไม่สามารถกระทำได้
เนื่องจากเครื่องจักรที่ใช้ในการผลิตนั้นถูกออกแบบขึ้นสำหรับวัตถุดิบเฉพาะประเภทเท่านั้น ที่สำคัญ
ในปัจจุบันยังไม่มีเทคโนโลยีใหม่ใดๆที่จะอำนวยให้บริษัทใช้วัสดุทดแทนในการผลิตได้

(4) ผลกระทบต่อสิ่งแวดล้อม

ในกระบวนการผลิตถังโลหะและผลิตภัณฑ์พลาสติกของบริษัทไม่มีขั้นตอนใดที่ส่งผลกระทบต่อสิ่งแวดล้อม
ส่วนวัตถุดิบเหลือใช้ ได้แก่ เศษเหล็กและเศษพลาสติกที่เหลือจากกระบวนการผลิต
บริษัทสามารถจำหน่ายวัสดุเหลือใช้เหล่านี้ไปแปรรูปเป็นผลิตภัณฑ์อื่นได้ทั้งหมด
จึงไม่ส่งผลกระทบต่อสิ่งแวดล้อมแต่อย่างใด